Man langs motor op snelweg doodgeryArgieffoto: memyselfaneye (Pixabay) ŉ 35-jarige man is Maandagoggend op ŉ snelweg aan die Oos-Rand langs sy stilstaande motor doodgery. Athlenda Mathe, woordvoerder van Netcare 911, het gesê die ongeluk het omstreeks 07:00 op die N17-snelweg naby Springs plaasgevind. “Volgens inligting van die toneel af, het die man langs sy stilstaande motor in die noodbaan gestaan,” het Mathe gesê. “Dit is nog nie duidelik hoekom die man buite sy motor gestaan het nie.” ŉ Motor, waarin twee vroue gery het, het die man getref. “Met paramedici se aankoms is die man se liggaam ŉ paar meter ver van sy motor af aangetref. Daar kon ongelukkig niks vir hom gedoen word nie en hy is op die toneel dood verklaar.” Die vroue in die voertuig het geringe beserings opgedoen, maar het nie behandeling in ’n hospitaal nodig gehad nie. Die voorval word ondersoek.